b'\n_START_ARTICLE_\nSusan and God\n_START_SECTION_\nTuotanto\n_START_PARAGRAPH_\nSusan and God -n\xc3\xa4ytelm\xc3\xa4 sai ensi-iltansa 10. huhtikuuta vuonna 1937 New Jerseyn Princetonissa, josta n\xc3\xa4ytelm\xc3\xa4 siirtyi New Yorkin Broadwaylle Plymouth Theatreen. New Yorkissa n\xc3\xa4ytelm\xc3\xa4 avattiin 7. lokakuuta 1937; n\xc3\xa4ytelm\xc3\xa4\xc3\xa4 esitettiin 288 n\xc3\xa4yt\xc3\xb6st\xc3\xa4. T\xc3\xa4ll\xc3\xb6in Gertrude Lawrence n\xc3\xa4ytteli Susania._NEWLINE_MGM osti Susan and God -n\xc3\xa4ytelm\xc3\xa4n oikeudet 75 000 dollarilla alun perin Norma Shearerille. Shearer kielt\xc3\xa4ytyi roolista, koska ei suostunut n\xc3\xa4yttelem\xc3\xa4\xc3\xa4n 14-vuotiaan tyt\xc3\xb6n \xc3\xa4iti\xc3\xa4. Greer Garsonia my\xc3\xb6s harkittiin rooliin ennen kuin roolin sai Joan Crawford._NEWLINE_Elokuvan tuotanto oli alkanut 10. helmikuuta 1940. Elokuvaa kuvattiin MGM:n studioilla Kalifornian Culver Cityss\xc3\xa4 ja paikan p\xc3\xa4\xc3\xa4ll\xc3\xa4 Kalifornian Arcadiassa 1,1 miljoonan dollarin budjetilla. MGM lainasi Rita Hayworthia Susan and God -elokuvaan Columbia Picturesilta. Susan and God oli my\xc3\xb6s Fredric Marchin paluu elokuviin oltuaan puolitoista vuotta teatterissa.\n_START_SECTION_\nJulkaisu ja vastaanotto\n_START_PARAGRAPH_\nSusan and God sai ensi-iltansa Yhdysvalloissa 7. kes\xc3\xa4kuuta vuonna 1940. Isossa-Britanniassa elokuvaa levitettiin nimell\xc3\xa4 The Gay Mrs. Trexel. Susan and God sai kiitett\xc3\xa4v\xc3\xa4n vastaanoton kriitikoilta, mutta ei menestynyt taloudellisesti. Elokuva tuotti yhteens\xc3\xa4 1 096 000 dollaria 1 103 000 dollarin budjetista. Yhdysvalloissa elokuva tienasi vain 817 000 dollaria. Ulkomailla elokuva tuotti 279 000 dollaria. Variety kehui Crawfordin roolisuoritusta kommentoiden "Joan Crawford antaa vahvan roolin Susanina."_NEWLINE_Susan and God julkaistiin DVD:lle 6. huhtikuuta vuonna 2010. Elokuva on saatavilla my\xc3\xb6s VHS:n\xc3\xa4.'